## Pravilnik o mirenju Centra za mirenje pri Hrvatskoj obrtničkoj komori

### NN 51/2005 (20.4.2005.), Pravilnik o mirenju Centra za mirenje pri Hrvatskoj obrtničkoj komori

# HRVATSKA OBRTNIČKA KOMORA

**986**

Na temelju točke III. Odluke Skupštine Hrvatske
obrtničke komore od 30. 6. 2004. g. u svezi s provođenjem Zakona o mirenju
(»Narodne novine« br. 163/2003), Upravni odbor
Hrvatske obrtničke komore na svojoj 23. sjednici održanoj 30. ožujka 2005.
godine donosi

## PRAVILNIK

### O MIRENJU CENTRA ZA MIRENJE PRI HRVATSKOJ OBRTNIČKOJ KOMORI

*Opće odredbe*

Članak 1.

Ovim
Pravilnikom uređuje se rad Centra za mirenje pri Hrvatskoj obrtničkoj komori (u
daljnjem tekstu Centar)

Članak 2.

Centar pruža usluge mirenja članovima HOK-a koji
su u sporu s drugim domaćim i stranim fizičkim i pravnim osobama.

Zadaća
Centra je da jedan ili više izmiritelja na nezavisan i nepristran način, pomažu
strankama postići nagodbu o spornim pitanjima.

Članak 3.

Sjedište Centra je u Zagrebu, Ilica 49/II.

Centar ima svoj pečat okruglog oblika, s tekstom
po rubu kruga »Centar za mirenje pri Hrvatskoj obrtničkoj komori«.

Centar može imati svoj znak koji se stavlja u
sredinu pečata.

Izgled znaka Centra, na prijedlog Predsjedništva
Centra, utvrđuje Upravni odbor Hrvatske obrtničke komore.

Centar može imati urede u sjedištu područnih
obrtničkih komora, a u skladu s odlukom Upravnog odbora Hrvatske obrtničke
komore.

*Odnosi Centra, stranaka i izmiritelja*

Članak 4.

Za pokretanje postupka mirenja nije potrebno
sklapanje sporazuma o mirenju.

Ako se druga stranka u roku od 15 dana od dana
primitka prijed­loga za provođenje mirenja ili u
drugom roku za odgovor, ne izjasni o prijedlogu, smatra se da prijedlog za
mirenje nije prihvatila.

Ako se stranke nisu drugačije sporazumjele,
mirenje počinje prihvatom prijedloga za pokretanje postupka mirenja.

Prijedlog za pokretanje mirenja smatra se uredno
dostavljenim ako je dostavljen na adresu prijavljenog prebivališta, odnosno
sjedišta protivne stranke ili opunomoćenika te stranke.

Članak 5.

Mirenje se provodi u sjedištu Centra, odnosno u
uredima Centra.

Stranke se mogu sporazumjeti da se mirenje može
provesti i na drugom mjestu ako predujme dodatne troškove koji time nastaju.

Odluku o provođenju mirenja izvan sjedišta
Centra, odnosno sjedišta ureda Centra, donosi predsjednik Centra.

Članak 6.

Centar
ima Listu izmiritelja.

Izmiritelje
na Listu izmiritelja na prijedlog predsjednika Centra imenuje i razrješava
Upravni odbor HOK-a.

Članak 7.

Izmiritelj,
sukladno zakonu, odgovara za štetu koju je prouzročio u postupku mirenja.

Članak 8.

Stranke sporazumno određuju izmiritelja s Liste
izmiritelja.

Ako stranke ne postignu sporazum o broju ili
osobi izmiritelja, izmiritelja će imenovati predsjednik Centra.

Ako stranke ne zatraže drugačije, predsjednik
Centra imenovat će jednog izmiritelja s Liste izmiritelja, iz redova sudaca
koji sude u građanskim ili trgovačkim sporovima, ili odvjetnika.

Iznimno, stranke mogu uz suglasnost predsjednika
Centra za izmiritelja izabrati treću osobu koja prihvaća odredbe ovoga
Pravilnika.

Članak 9.

Nagodba među strankama zaključuje se u pisanom
obliku. Primjerak nagodbe prilaže se u spis, uz zapisnik koji potpisuju
stranke, ako se takav zapisnik vodio.

Centar može organizirati ovjeru potpisa stranaka
na nagodbi od strane javnog bilježnika.

Članak 10.

Mirenje se osim u slučajevima predviđenim
zakonom okončava i temeljem odluke predsjednika Centra u slučaju nepodmirivanja
troškova postupka od strane stranaka.

*Predsjednik i Predsjedništvo Centra*

Članak 11.

Centar ima predsjednika.

Predsjednik rukovodi radom Centra.

Predsjednika Centra u slučaju njegove
spriječenosti u obavljanju njegovih dužnosti mijenja zamjenik, a za obavljanje
određenih poslova predsjednik može ovlastiti tajnika Centra.

Centar ima predsjedništvo kojeg čine
predsjednik, zamjenik i tajnik.

Predsjednika, zamjenika i tajnika imenuje
Upravni odbor Hrvatske obrtničke komore na vrijeme od četiri godine, uz
mogućnost ponovnog izbora.

Rad Centra osim tajnika, po potrebi, opslužuju i
drugi djelatnici Hrvatske obrtničke komore u skladu s Pravilnikom o ustrojstvu
i načinu rada Komorskog ureda Hrvatske obrtničke komore.

Članak 12.

Predsjednik Centra predstavlja Centar, predlaže
imenovanje i razrješenje izmiritelja na Listu izmiritelja te, imenuje
izmiritelje u pojedinim postupcima mirenja, ukoliko ih nisu izabrale same
stranke, te donosi druge odluke u skladu s ovim Pravilnikom.

Predsjedništvo prati primjenu propisa i drugih
akata koji se primjenjuju u radu Centra, priprema i predlaže Upravnom odboru
HOK-a promjenu tih akata radi njihova usklađivanja sa zakonodavstvom RH kao i
praksom u području mirenja.

Predsjedništvo Centra, uz suglasnost Upravnog
odbora HOK-a, organizira stručne skupove, tečajeve za izmiritelje i
savjetovanja radi promoviranja instituta mirenja i djelatnosti Centra u
javnosti, a posebno među članovima Hrvatske obrtničke komore.

Predsjednik i Predsjedništvo Centra, u skladu s
odlukama odnosno u dogovoru s nadležnim tijelima HOK-a mogu poduzeti aktivnosti
radi uspostavljanja suradnje s organizacijama koje se bave sličnom djelatnošću,
te s redovnim sudovima, tijelima državne vlasti, tijelima državne uprave, te
drugim domaćim i stranim institucijama.

Nagrade i naknade troškova postupka mirenja

Članak 13.

Ako se stranke nisu sporazumjele drugačije,
nagrada izmiritelju, uključivo sva propisana davanja, plaća se u ovisnosti o
vrijednosti spora, prema sljedećim kriterijima:

1. ako se nagrada obračunava po danu, tada se
pod danom mirenja podrazumijeva svakih započetih 8 sati mirenja, te ovisno od
visine vrijednosti spora iznosi:

|  |  |
| --- | --- |
| Vrijednost predmeta spora | Dnevna nagrada izmiritelju |
| do 50.000,00 kn | 500,00 kn |
| 50.001,00 – 200.000,00 kn | 750,00 kn |
| 200.001,00 – 500.000,00 kn | 1.250,00 kn |
| 500.001,00 – 900.000,00 kn | 1.750,00 kn |
| 900.001,00 – 1.500.000,00 kn | 2.500,00 kn |

2. ako je vrijednost spora veća od 1.500.000,00
kn, visina nagrade izmiritelju iznosi 2.500,00 kn, uvećana za 1 ‰ vrijednosti
spora iznad 1.500.000,00 kn.

3. Ovisno o složenosti spora i drugim
relevantnim okolnostima, predsjednik Centra nakon savjetovanja s izmiriteljem i
strankama može dogovoriti nagradu po satu.

Članak 14.

Naknadu
troškova izmiritelju stranke plaćaju u visini stvarnih troškova.

Članak 15.

Naknada
troškova u postupku mirenja koju stranke plaćaju Centru iznosi 400,00 kn.

Iznos
iz stavka 1. ovog članka ne vraća se, osim ako je uplatu izvršila samo jedna
strana.

Članak 16.

Ako se stranke nisu drugačije sporazumjele,
svaka snosi svoje troškove (primjerice: vještačenja, odvjetnika, prevođenja,
putnih troškova i slično), a zajedničke troškove (nagrada i naknada troškova
izmiritelju i naknada troškova postupka mirenja Centru) stranke snose na
jednake dijelove.

Članak 17.

Nagrade i naknade iz članaka 15., 16. i 17. ovog
Pravilnika stranke uplaćuju prije početka mirenja na račun Hrvatske obrtničke
komore.

Članak 18.

U slučaju potrebe da se postupak mirenja produži,
stranke su dužne uplatiti naknadu troškova za produžetak postupka mirenja kao i
nagradu izmiritelju, u visini utvrđenoj ovim Pravilnikom, ako se nisu drugačije
sporazumjele.

Ako iznos iz stavka 1. ovoga članka ne bude
uplaćen u roku, predsjednik Centra obustavit će postupak mirenja.

*Primjena Pravilnika o mirenju*

Članak 19.

Smatra se da stranka koja predloži Centru, kao i
ona koja pristane na provođenje postupka mirenja, prihvaća odredbe ovog
Pravilnika.

*Završne i prijelazne odredbe*

Članak 20.

Ovaj Pravilnik će se primjenjivati i na postupke
mirenja koji su započeti, a nisu dovršeni prije njegova stupanja na snagu, ako
se stranke tako sporazume.

Članak 21.

Do imenovanja predsjednika, zamjenika
predsjednika i tajnika Centra funkcije predsjednika, zamjenika predsjednika i
tajnika Centra obavljat će predsjednik, zamjenik predsjednika i tajnik Suda
časti Hrvatske obrtničke komore.

Članak 22.

Ovaj
Pravilnik stupa na snagu danom donošenja, a objavljuje se u »Narodnim
novinama«.

Broj:
2-204-1755/15-19-2005

Zagreb,
30. ožujka 2005.

            Predsjednik

            **Stjepan Šafran**, v. r.

Pravilnik, NN 51/2005-986